ሁከት አስነስተዋል በተባሉ የዩኒቨርሲቲ ተማሪዎችና መምህራን ላይ ዕርምጃ መወሰዱ ተገለጸ
በመንግሥት ከፍተኛ ትምህርት ተቋማት ሁከት ሲያስነሱ ነበር የተባሉ ተማሪዎችና መምህራን ላይ ዕርምጃ መወሰዱን፣ የሳይንስና ከፍተኛ ትምህርት ሚኒስቴር አስታወቀ፡፡ በሁከት የተሳተፉ ተማሪዎች እስከ ሁለት ዓመት ዩኒቨርሲቲ እንዳይገቡ ዕገዳ የተጣለባቸው፣ እስከ ወዲያኛው ዩኒቨርሲቲ ገብተው እንዳይማሩ የታገዱ፣ እንዲሁም በጥፋታቸው በወንጀል የተጠየቁ መኖራቸውን ሚኒስትሯ ሒሩት ወልደ ማርያም (ፕሮፌሰር) ገልጸዋል፡፡ ባለፉት ጊዜያት በከፍተኛ የትምህርት ተቋማት በተለያዩ ጊዜያት ተቀስቅሰው በነበሩ ሁከቶችና ግጭቶች ተማሪዎች መሞታቸው፣ ንብረት መውደሙና ተማሪዎች ከትምህርታቸው መስተጓጎላቸው የሚታወስ ነው፡፡ ምን ያህል ንብረት እንደወደመ እስካሁን በገንዘብ አልተተመነም የሚሉት፣ በሚኒስቴሩ ከፍተኛ አማካሪ ዓለማየሁ ከበደ (ዶ/ር) ናቸው፡፡ ዕርምጃ የተወሰደባቸው መምህራንና ተማሪዎች ቁጥር በግልጽ ባይታወቅም፣ በደብረማርቆስ ዩኒቨርሲቲ ብቻ ሁከት አስነስተዋል የተባሉ 20 ተማሪዎች እስከ ወዲያኛው ከትምህርት መታገዳቸውን ለሪፖርተር ገልጸዋል፡፡ ሁከት በማስነሳት ረገድ እጃቸው አለበት የተባሉ መምህራንም የዲሲፒሊን ዕርምጃ እንደተወሰደባቸው አስረድተዋል፡፡ ከዚህ በኋላ መሰል የመማር ማስተማሩን ሒደት ሊያውኩ የሚችሉ በመንግሥት ንብረትና በተማሪዎች ሕይወት ላይ የሚደርሱ አደጋዎችን አስቀድሞ ለመከላከል፣ የተለያዩ ዝግጅቶች መደረጋቸውን ዓርብ መስከረም 9 ቀን 2012 ዓ.ም. ሚኒስቴሩ በሰጠው መግለጫ አስታውቋል፡፡ በከፍተኛ ትምህርት ተቋማት ለሚከሰቱ ተመሳሳይ ችግሮች ባለድርሻ አካላት ሁሉ ኃላፊነት የሚወስዱበት ሥርዓት መዘርጋቱን ሚኒስትሯ ገልጸዋል፡፡ ተማሪዎች በዩኒቨርሲቲ ውስጥ ስለሚረከቧቸውና ስለሚገለገሉባቸው ንብረቶችና ሕንፃዎች በግልና በጋራ ኃላፊነት እንደሚወሰዱ፣ ተማሪዎች የተዘጋጀውን የኃላፊነት መውሰጃ ቅጽ ሞልተው በወላጅ ወይም በአሳዳጊ አስፈርመው በወረዳ ትምህርት ጽሕፈት ቤቶች ማኅተም ሲያረጋግጡ ነው ወደ ዩኒቨርሲቲ መግባት የሚችሉት ተብሏል፡፡ በአገሪቱ የሚገኙ 50 የመንግሥት ከፍተኛ የትምህርት ተቋማት አዲስ ተማሪዎችን ለመቀበል ዝግጅታቸውን እንዳጠናቀቁ ሚኒስትሯ ተናግረዋል፡፡ ነባር ተማሪዎች ከመስከረም 5 ቀን 2012 ዓ.ም. ጀምሮ ወደ ካምፓሶች እየገቡ እንደሆነ፣ አዲስ ተማሪዎች ደግሞ ከመስከረም 25 እስከ 29 ቀን 2012 ዓ.ም. ተጠቃለው እንደሚገቡ ተነግሯል፡፡ በ2012 ዓ.ም. ወደ ዩኒቨርሲቲዎች የሚገቡ አዲስ ተማሪዎች 142,943 ሲሆኑ፣ ምደባውም በተለመደው በአገር አቀፍ ደረጃ እየተከናወነ እንደሚገኝ ታውቋል፡፡ ተማሪዎች ቀጥታ ወደ ትምህርት ከመግባታቸው በፊት፣ ለቆይታቸው የሚያስፈልጋቸውን ዕውቀት የሚያገኙበትን ሥልጠናም ይወስዳሉ ተብሏል፡፡ በአዲሱ የትምህርት ፍኖተ ካርታ መሠረት የነባሩን ሥርዓተ ትምህርት ጉድለቶችን የሚሞሉ የጋራ ኮርሶች ተማሪዎች እንዲወስዱ ይደረጋል፡፡ የመጀመርያ ዓመት የዩኒቨርሲቲ ተማሪዎች በማኅበራዊ ሳይንስ፣ በማኅበራዊ ሳይንስ መምህርነት፣ በተፈጥሮ ሳይንስ፣ እንዲሁም በተፈጥሮ ሳይንስ መምህርነት በአራት መደቦች ተደልድለው የጋራ ኮርሶችን እንዲወስዱ እንደሚደረግ ሚኒስትሯ ገልጸዋል፡፡ የሕግ፣ የሕክምና፣ የጥርስ ሕክምና፣ የእንስሳት ሕክምናና የኢንጂነሪንግ ፕሮግራም ተማሪዎች የጋራ ኮርሶችን ለአንድ ሴሚስተር ከወሰዱ በኋላ በቀጣዩ ለዋናው ትምህርት የሚያዘጋጇቸውን ኮርሶች እንደሚወስዱ፣ የተቀሩት ግን በሁለት ሴሚስተሮች የጋራ ኮርሶችን በመውሰድ እንደሚያሳልፉ አስረድተዋል፡፡ ለመጀመርያ ዲግሪ ተማሪዎች ዝቅተኛው የትምህርት ቆይታ ጊዜ አራት ዓመት እንዲሆን መወሰኑ አይዘነጋም፡፡ 